ACAP พุ่งกระฉูด 18% ลุ้นกำไรปี 60 ยังหรู-ปี 61 พอร์ตสินเชื่อโตราว 20% แนะซื้อเป้า 16 บ.
ACAP พุ่งกระฉูด 18% ลุ้นกำไรปี 60 ยังหรู-ปี 61 พอร์ตสินเชื่อโตราว 20% แนะซื้อเป้า 16 บ. โดย ณ เวลา 12.02 น. อยู่ที่ระดับ 12.90 บาท บวก 2.00 บาท หรือ 18.35% ด้วยมูลค่าซื้อขาย 137.38 ล้านบาท  
22 ธ.ค. 2560

ผู้สื่อข่าวรายงาน บริษัท เอเชีย แคปปิตอล กรุ๊ป จำกัด (มหาชน) หรือ ACAP ณ เวลา 12.02 น. อยู่ที่ระดับ 12.90 บาท บวก 2.00 บาท หรือ 18.35% ด้วยมูลค่าซื้อขาย 137.38 ล้านบาท

โดยก่อนหน้านี้ นางสาวสุกัญญา สุขเจริญไกรศรี ประธานเจ้าหน้าที่บริหาร ACAP เปิดเผยว่า พอร์ตสินเชื่อในปีนี้อาจจะเติบโตพลาดเป้ามาที่ 5-5.5 พันล้านบาท จากเป้าหมายที่ตั้งไว้ 6 พันล้านบาทเนื่องจากบริษัทได้มีการปรับพอร์ตจากที่เคยลงทุนในตั๋วแลกเงิน (B/E) มาเป็นการเน้นการขายฝากสินทรัพย์ โดยเฉพาะสินทรัพย์ประเภทที่ดิน เพื่อลดความเสี่ยงหลังจากมีปัญหาผิดนัดชำระหนี้ตั๋ว B/E ของหลายบริษัท และหันมาเพิ่มการปล่อยสินเชื่อประเภทขายฝากที่ดินและอสังหาริมทรัพย์มากขึ้น โดยปัจจุบันมีมูลค่าราว 3,000 ล้านบาท ของพอร์ตรวมทั้งหมด
แต่ในปีหน้าบริษัทตั้งเป้าการเติบโตของพอร์ตสินเชื่อจะฟื้นกลับสู่ปกติ โดยคาดว่าจะเติบโตราว 20% และจะยังเน้นขยายสินเชื่อขายฝากสินทรัพย์ เนื่องจากมองว่ายังมีความต้องการอีกมากในช่วงเศรษฐกิจยังฟื้นตัวไม่เต็มที่
ส่วนการรับรู้กำไรจากการขายที่ดินที่หลุดจำนองในปีหน้ายังคงจะมีอีก 1-2 แปลง ซึ่งถือเป็นเรื่องปกติของบริษัท ซึ่งการขายที่ดินจากการหลุดจำนอง บริษัทไม่ได้ต้องการให้เกิดขึ้น แต่หากจำเป็นต้องเกิดขึ้นก็เชื่อมั่นว่าด้วยการคัดเลือกที่ดินและอสังหาริมทรัพย์ที่มีศักยภาพจะสามารถขายได้ผลกำไรเป็น 100% หากหลุดจำนอง
อย่างไรก็ตาม ถึงแม้ว่าพอร์ตสินเชื่อในปีนี้อาจจะไม่ได้เติบโตตามเป้าหมาย แต่ด้วยการปล่อยสินเชื่อที่มีศักยภาพและมีการปล่อยสินเชื่อด้วยความระมัดระวัง ส่งผลให้บริษัทฯยังสามารถทำกำไรได้ค่อนข้างดี และเชื่อว่าผลกำไรไม่รวมกำไรจากการขายที่ดินจะมากกว่าปีก่อนอย่างแน่นอน
บริษัทหลักทรัพย์ ฟิลลิป (ประเทศไทย) จำกัด (มหาชน) ระบุในบทวิเคราะห์วันนี้ว่า แนะนำซื้อ ACAP  ให้ราคาเป้าหมายอยู่ที่ 16 บาท แนวโน้มผลประกอบการดี